钦定古今图书集成/明伦汇编/交谊典/第031卷 > 宋胡大初昼帘绪论 > 《小雅小明五章》
## 钦定古今图书集成/明伦汇编/交谊典/第031卷 > 宋胡大初昼帘绪论 > 《小雅小明五章》

大夫以二月西征，至于岁暮而未得归，故呼天而诉之。复念其僚友之处者，且自言其畏罪而不敢归也。

明明上天，照临下土。我征徂西，至于艽野。二月初吉，
载离寒暑。心之忧矣，其毒大苦。念彼共人，涕零如雨。
岂不怀归？畏此罪罟。

〈注〉《共人》，僚友之处者也。

昔我往矣，日月方除。曷云其还？岁聿云莫。念我独兮，
我事孔庶。心之忧矣，惮我不暇。念彼共人，眷眷怀顾。
岂不怀归？畏此谴怒。

昔我往矣，日月方奥。曷云其还？政事愈蹙。岁聿云莫，
采萧获菽。心之忧矣，自诒伊戚。念彼共人，兴言出宿。
岂不怀归？畏此反复。

嗟尔君子，无恒安处。靖共尔位，正直是与。神之听之，
“式《谷》以女。”

嗟尔君子，无恒安息。靖共尔位，好是正直。神之听之，
介尔景福。